**Čchin Kang** (čín. 秦刚, pchin-jin: *Qín Gāng*; \* 19. marec 1966, Tiencin, Čína) je čínsky diplomat a politik, od marca 2023 do októbra 2023 bol štátnym poradcom v Li Čchiangovej vláde. Od decembra 2022 do júla 2023 bol tiež ministrom zahraničných vecí Čínskej ľudovej republiky. Je členom 20. ústredného výboru KS Číny. Predtým v rokoch 2021 – 2023 pôsobil ako veľvyslanec Číny v Spojených štátoch amerických, v rokoch 2018 – 2021 ako námestník ministra zahraničných vecí, v rokoch 2015 – 2018 ako riaditeľ protokolu ministerstva zahraničných vecí a v rokoch 2011 – 2015 ako riaditeľ odboru informácií ministerstva zahraničných vecí.

Kariéra
-------

Čchin Kang sa narodil 19. marca 1966 v Tiencine v provincii Che-pej. V roku 1984 nastúpil na Univerzitu medzinárodných vzťahov a v roku 1988 získal bakalársky titul v odbore medzinárodné vzťahy.

### Veľvyslanec v Spojených štátoch amerických

V júli 2021 sa Čchin Kang stal na základe rozhodnutia Stáleho výboru Všečínskeho zhromaždenia ľudových zástupcov veľvyslancom Číny v Spojených štátoch amerických. Vo funkcii nahradil Cchuej Tchien-kchaja.

V januári 2022 v rozhovore pre National Public Radio označil genocídu Ujgurov za „výmysly, klamstvá a dezinformácie". V auguste 2022 označil návštevu Nancy Pelosiovej na Taiwane v roku 2022 za „frašku" a „totálnu politickú provokáciu".

### Minister zahraničných vecí a štátny poradca

Čchin Kang bol 30. decembra 2022 menovaný ministrom zahraničných vecí. Čchin Kang vystriedal vo funkcii Wang Iho, ktorý bol predčasne povýšený do Politbyra ústredného výboru KS Číny a menovaný za riaditeľa kancelárie Komisie pre zahraničné záležitosti ústredného výboru KS Číny. Dňa 2. januára 2023 sa vrátil späť do Číny a 5. januára bol oficiálne odvolaný z funkcie veľvyslanca v USA. Dňa 15. januára 2023 bol zvolený za Štátneho poradcu.

Čchin Kang sa naposledy objavil na verejnosti 25. júna 2023, keď viedol rozhovory so svojimi partnermi z Ruska, Vietnamu a Srí Lanky. 25. júla 2023 bol rozhodnutím stáleho výboru Všečínskeho zhromaždenia ľudových zástupcov odvolaný z funkcie ministra zahraničných vecí ČĽR. Za jeho nástupcu bol menovaný Wang I. Čchin Kang je najkratšie pôsobiaci minister zahraničných vecí Číny, v pozícii zotrval len 207 dní.

Podľa nepotvrdených informácií mal zomrieť koncom júla vo vojenskej nemocnici v Pekingu, snáď na následky samovražedného pokusu či snáď na následky mučenia. V októbri 2023 bol oficiálne odvolaný aj z pozície štátneho poradcu.

Osobný život
------------

Čchin Kang je ženatý s Lin Jen a majú spolu syna. Podľa informácií denníku *The Wall Street Journal* má v USA nemanželské dieťa so svojou čínskou milenkou, ktoré sa narodilo počas jeho pôsobenia ako veľvyslanec v krajine. To mohlo byť dôvodom jeho náhleho odvolania z politických pozícií.

Referencie
----------

1. ↑  LO, Kinling. *China’s ‘two sessions’ 2023: Qin Gang named state councillor in latest move marking foreign minister’s rapid rise* [online]. South China Morning Post, 2023-03-12, [cit. 2023-12-31]. Dostupné online.
2. ↑  MCDONELL, Stephen. *Qin Gang: The swift rise and mysterious fall of China's missing foreign minister* [online]. BBC, 2023-07-25, [cit. 2023-12-31]. Dostupné online.
3. ↑   *国家主席习近平任免驻外大使* [online]. news.cn, [cit. 2023-12-31]. Dostupné online. (po čínsky)
4. ↑   *校友动态快讯* [online]. sohu.com, 2018-09-08, [cit. 2023-12-31]. Dostupné online. (po čínsky)
5. ↑  LAHIRI, Tripti; TIMSIT, Annabelle. *Why China’s new ambassador to the US is unlikely to go full "wolf warrior"* [online]. Quartz, 2021-07-30, [cit. 2023-12-31]. Dostupné online.
6. ↑  INSKEEP, Steve. *China's ambassador to the U.S. warns of 'military conflict' over Taiwan* [online]. npr.org, 2022-01-28, [cit. 2023-12-31]. Dostupné online.
7. ↑  TANG, Jenny. *China's 'Wolf Warrior' diplomacy looks set to continue under Xi Jinping* [online]. rfa.org, 2023-01-03, [cit. 2023-12-31]. Dostupné online.
8. ↑  YEW, Lun Tian. *China promotes its U.S. envoy Qin Gang to foreign minister* [online]. Reuters, 2022-12-31, [cit. 2023-12-31]. Dostupné online.
9. ↑  成依華. *秦剛獲任命為中國外長* [online]. hk01.com, 2022-12-30, [cit. 2023-12-31]. Dostupné online. (po čínsky)
10. ↑   *Chinese president appoints new ambassadors* [online]. english.news.cn, [cit. 2023-12-31]. Dostupné online.
11. ↑  SHI, Jingtao. *China removes Qin Gang as foreign minister after month-long absence* [online]. South China Morning Post, 2023-07-25, [cit. 2023-12-31]. Dostupné online.
12. ↑  POLITICO. *China’s Xi goes full Stalin with purge* [online]. politico.eu, 2023-12-06, [cit. 2023-12-31]. Dostupné online.
13. ↑   *China's ex-Foreign Minister Qin Gang was ousted after alleged affair, WSJ reports* [online]. Reuters, 2023-09-19, [cit. 2023-12-31]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Čchin Kang**

Zdroj
-----

*Tento článok je čiastočný alebo úplný preklad článku Čchin Kang na českej Wikipédii.*